PERUSTELUT

1.EHDOTUKSEN TAUSTA

•Ehdotuksen perustelut ja tavoitteet

Komissio hyväksyi 6. huhtikuuta 2016 tiedonannon ”Euroopan yhteisen turvapaikkajärjestelmän uudistaminen ja laillisten maahanpääsyväylien kehittäminen”, jossa se asettaa omat painopisteensä Euroopan yhteisen turvapaikkajärjestelmän, jäljempänä ’yhteinen turvapaikkajärjestelmä’, parantamiseksi. Komissio ilmoitti vastauksena Eurooppa-neuvoston kehotuksiin, että se pyrkii uudistamaan asteittain unionin nykyistä toimintakehystä luomalla kestävän ja oikeudenmukaisen järjestelmän turvapaikanhakijoista vastuussa olevien jäsenvaltioiden määrittämistä varten, lujittamalla Eurodac-järjestelmää, edistämällä turvapaikkajärjestelmän sääntöjen lähentymistä ja ehkäisemällä siten edelleen liikkumista sekä laatimalla Euroopan turvapaikka-asioiden tukivirastolle (EASO) aiempaa tehokkaamman toimeksiannon. Tämä ehdotus esitetään osana ensimmäistä Euroopan yhteisen turvapaikkajärjestelmän uudistuspakettia. Sen rinnalla esitetään ehdotus Dublin-järjestelmän uudistamiseksi ja ehdotus Eurodac-järjestelmän muuttamiseksi.

Tämän ehdotuksen tarkoituksena on vahvistaa EASOn roolia ja kehittää siitä virasto, joka helpottaa Euroopan yhteisen turvapaikkajärjestelmän täytäntöönpanoa ja parantaa sen toimintaa. EASO aloitti toimintansa vuonna 2011 ja on siitä lähtien auttanut jatkuvasti jäsenvaltioita soveltamaan voimassa olevia sääntöjä ja parantamaan olemassa olevien välineiden toimintaa. Virastolle on kertynyt kokemusta ja sen työskentely on saanut uskottavuutta suhteessa jäsenvaltioiden keskuudessa tehtävään yhteistyöhön ja näiden tukemiseen yhteiseen turvapaikkajärjestelmään perustuvien velvoitteidensa täytäntöönpanossa. Ajan myötä EASOn suorittamat tehtävät ovat kehittyneet vastaamaan jäsenvaltioiden ja koko yhteisen turvapaikkajärjestelmän kasvavia tarpeita. Jäsenvaltiot tukeutuvat enenevässä määrin viraston operatiiviseen ja tekniseen apuun. Virasto on kasvattanut tietämystään ja kokemustaan turvapaikka-asioiden alalla, joten on aika muuttaa se erilliseksi osaamiskeskukseksi sen sijaan, että se tukeutuisi edelleen huomattavassa määrin jäsenvaltioiden tarjoamaan tietoon ja asiantuntemukseen.

Komissio katsoo viraston olevan yksi niistä välineistä, joilla voidaan puuttua tuloksellisesti yhteisen turvapaikkajärjestelmän rakenteellisiin puutteisiin, joita on pahentanut entisestään muuttajien ja turvapaikanhakijoiden laajamittainen ja hallitsematon saapuminen Euroopan unioniin erityisesti viime vuoden aikana. Yhteisen turvapaikkajärjestelmän uudistaminen ei olisi uskottavaa, jos viraston toimeksiantoa ei muutettaisi vastaamaan uudistuksen synnyttämiä vaatimuksia. Virastolle on olennaista antaa tarvittavat välineet jäsenvaltioiden tukemiseen kriisitilanteissa, mutta sitäkin tärkeämpää on luoda tukevat oikeudelliset, operatiiviset ja käytännölliset puitteet, jotta virasto voi vahvistaa ja täydentää jäsenvaltioiden turvapaikka- ja vastaanottojärjestelmiä.

Tämän kehityksen ilmentämiseksi tässä ehdotuksessa esitetään EASOn nimeämistä uudelleen Euroopan unionin turvapaikkavirastoksi. Tämän ehdotuksen mukainen tehokkaampi toimeksianto muuttaa EASOn täysivaltaiseksi virastoksi, joka voi antaa jäsenvaltioille tarvittavaa operatiivista ja teknistä apua, lisätä käytännön yhteistyötä ja tietojenvaihtoa jäsenvaltioiden välillä, tukea kansainvälistä suojelua koskevien hakemusten kestävää ja oikeudenmukaista jakamista, seurata ja arvioida yhteisen turvapaikkajärjestelmän täytäntöönpanoa ja jäsenvaltioiden turvapaikka- ja vastaanottojärjestelmien kapasiteettia sekä mahdollistaa kansainvälistä suojelua koskevien hakemusten yhdenmukaisemman arvioinnin kaikkialla unionissa.

•Yhdenmukaisuus muiden alaa koskevien politiikkojen säännösten kanssa

Eurooppa-neuvosto katsoi 19. helmikuuta 2016, että EU:n nykyisen toimintakehyksen parantamisessa on edistyttävä, jotta varmistetaan inhimillinen ja tehokas turvapaikkapolitiikka. Komissio katsoi 6. huhtikuuta 2016 antamassaan tiedonannossa, että yleisenä tavoitteena on siirtyä pois unionin nykyisestä maahanmuutto- ja turvapaikkapolitiikan järjestelmästä, joka sälyttää rakenteensa tai heikon täytäntöönpanonsa vuoksi tietyille jäsenvaltioille suhteettoman vastuun ja edistää hallitsemattomia siirtymisiä muihin jäsenvaltioihin. Tavoitteena on, että unionilla olisi maahanmuuton kestävää hallintaa varten vakaa ja tehokas järjestelmä, joka perustuu vastuun ja solidaarisuuden periaatteisiin. Komissio oli Euroopan muuttoliikeagendassa tunnustanut EASOn roolin merkityksen vahvan yhteisen turvapaikkapolitiikan kehittämisessä ja ylläpitämisessä. Komissio katsoi, että EASO voisi lisätä käytännön yhteistyötä, kehittää rooliaan selvityskeskuksena kansallisille alkuperämaatiedoille päätösten yhdenmukaisuuden parantamiseksi, toteuttaa keskeisiä koulutukseen liittyviä toimenpiteitä ja perustaa kansallisten viranomaisten verkostoja tehostamaan operatiivista yhteistyötä turvapaikka-asioissa. Komissio ilmoitti 6. huhtikuuta 2016 antamassaan tiedonannossa aikovansa ehdottaa EASOn toimeksiannon tehostamista, jotta se voi toimia sekä politiikan täytäntöönpanijana että entistä vahvempana operatiivisena toimijana. Tämä saataisiin aikaan käyttämällä seurantamekanismia, jolla arvioidaan yhteisen turvapaikkajärjestelmän noudattamista ja muita keskeisiä tehtäviä, kuten alkuperämaatietojen toimittamista ja analysointia, Dublin-järjestelmään perustuvan jakoperusteen käyttämistä ja jäsenvaltioiden tukena toimimista hätätilanteissa tai silloin, kun tarpeellisia korjaavia toimia ei ole toteutettu. Tämän ehdotuksen tarkoituksena on antaa Euroopan unionin turvapaikkavirastolle tarvittavat välineet, jotta se voi kehittyä virastoksi, joka helpottaa Euroopan yhteisen turvapaikkajärjestelmän täytäntöönpanoa ja parantaa sen toimintaa. Tässä suhteessa se täydentää turvapaikka-alan oikeudellisia ja toimintapoliittisia välineitä erityisesti turvapaikkamenettelyjen, kansainvälistä suojelua saaviksi henkilöiksi määrittelyä koskevien vaatimusten, Dublin-järjestelmän, sisäisten siirtojen ja uudelleensijoittamisen osalta.

•Yhdenmukaisuus unionin muiden politiikkojen kanssa

Tämä ehdotus on yhdenmukainen komission Euroopan muuttoliikeagendassa esittämän muuttoliikkeen hallinnan parantamista koskevan pitkän aikavälin politiikan kanssa. Muuttoliikeagendassa puheenjohtaja Junckerin poliittisista suuntaviivoista on kehitetty joukko johdonmukaisia ja toisiaan vahvistavia aloitteita, jotka perustuvat neljään toimintalohkoon. Toimintalohkot ovat laittoman muuttoliikkeen houkuttelevuuden vähentäminen, ihmishenkien pelastaminen ja ulkorajojen turvaaminen, vahva yhteinen turvapaikkapolitiikka ja laillista muuttoliikettä koskeva uusi politiikka. Ehdotuksella pannaan lisäksi täytäntöön Euroopan muuttoliikeagenda etenkin unionin turvapaikkapolitiikan vahvistamista koskevan tavoitteen osalta, sillä Euroopan unionin turvapaikkavirasto varmistaa yhteisen turvapaikkajärjestelmän täysimääräisen ja johdonmukaisen täytäntöönpanon.

2.OIKEUSPERUSTA, TOISSIJAISUUSPERIAATE JA SUHTEELLISUUSPERIAATE

•Oikeusperusta

Säädösehdotus perustuu Euroopan unionin toiminnasta tehdyn sopimuksen 78 artiklan 1 ja 2 kohtaan.

•Toissijaisuusperiaate